De 3896 tilskuere, som var mødt op i Gigatium mandag aften, fik noget for pengene. Den tredje semfinalekamp mellem Aalborg Pirates og Herlev Eagles skulle nemlig helt ud i en femte periode, før den blev afgjort. Det var piraterne, som endte med det længste strå og en stor forløsning, da Tobias Ladehoff sendte pucken i netmaskerne til 3-2, hvilket også gav klubben muligheden for at afgøre serien allerede onsdag den 5. april i Herlev. - Vi vil meget gerne vinde på onsdag og lukke serien. Der er ingen grund til at give dem det mindste liv. Vi er nødt til at komme fokuseret til kampen og tage det skift for skift, så vi forhåbentlig kommer hjem med en sejr, sagde matchvinderen, Tobias Ladehoff til fanmediet Rishøj's Corner efter mandagens sejr. Skidt fra start Aalborgenserne kom ellers skidt fra start, og gæsterne formåede indenfor kampens første fem minutter at bringe sig foran med hele 2-0. Dog lykkedes det hjemmeholdet at genfinde sin dominans gennem det meste af de resterende perioder. I anden periode fik piraterne udlignet til 2-2 på mål af Thomas Spelling og Nikolaj Carstensen, men kampens tredje periode forblev uforløst på trods af mange store chancer til både ude- og hjemmeholdet. Derfor måtte den i forvejen sene kamp ud i overtid, og her var det altså først i kampens femte periode, at Tobias Ladehoff sikrede piraterne sejren med sit mål til 3-2. Mandagens sejr bragte Aalborg Pirates foran med 3-0 i semifinaleserien, der afgøres, når et af holdene når fire sejre, og derfor kan aalborgenserne afslutte serien med en sejr onsdag den 5. april i Herlev.

Referat:
Aalborg Pirates fører semifinaleserien med 3-0.